SKRIFTLIG FORESPØRGSEL E-0865/01

af Anders Wijkman (PPE-DE) til Kommissionen

(22. marts 2001)

Om: Gode muligheder for produktion af alternativ energi og øget beskæftigelse i forbindelse med udvidelsen

Udvidelsen af EU mod øst forventes at fremkalde kraftige produktivitetsstigninger inden for landbruget i ansøgerlandene. Der vil sandsynligvis være store landområder, der ikke er brug for til produktion af fødevarer, og en række landmænd risikerer at blive arbejdsløse. De overskydende landbrugsarealer kunne udnyttes konstruktivt til fremstilling af energiafgrøder. Dette ville give nye beskæftigelsesmuligheder og mindske ansøgerlandenes afhængighed af olieimport og udledningen af kuldioxid.

Hvilke planer har Kommissionen med hensyn til at udnytte det store potentiale til produktion af alternativ energi og dermed øge beskæftigelsen i mange ansøgerlande i forbindelse med moderniseringen af deres landbrug, så de når op på EU-niveau? Er der noget til hinder for en sådan udvikling, og hvorledes agter Kommissionen i så fald at fjerne disse hindringer?

Svar afgivet på Kommissionens vegne af Franz Fischler

(26. juni 2001)

Produktiviteten i ansøgerlandene forventes at stige langsomt, men støt i de kommende år. Gennemførelsen af den fælles landbrugspolitik vil helt sikkert styrke denne proces, især når Fællesskabets priser ligger over priserne i ansøgerlandene. Under disse forhold er det efter Kommissionens mening usandsynligt, at jord vil ligge brak. Det skal dog understreges, at de betingelser, hvorunder den fælles landbrugspolitik vil blive praktiseret, er usikre, indtil forhandlingerne om landbrugsafsnittet med ansøgerlandene er afsluttet. Øget anvendelse af vedvarende energikilder er dog klart et ønskeligt mål som i det nuværende Fællesskab, hvis den er forenelig med Fællesskabets regelværk.

Ifølge et særligt tiltrædelsesprogram for landbruget og udvikling af landdistrikterne (SAPARD) under den nuværende lovgivning kan der ydes støtte til investering i vedvarende energi i førtiltrædelsesperioden. Efter tiltrædelsen kan der benyttes programmer for udvikling af landdistrikterne for at forbedre produktionsteknikken og fremme marketing og forarbejdningskapaciteten i forbindelse med modernisering af ansøgerlandenes landbrug og erhvervsliv i landdistrikterne.

En hindring for yderligere udvikling af alternative energikilder er den lave pris på konventionelle energikilder. Dette skyldes delvis højere teknologiske omkostninger ved vedvarende energikilder. Det skuldes også, at konventionelle energikilder ikke indbefatter miljøomkostningerne i deres pris. Disse omkostninger bæres af samfundet som helhed og ikke blot af brugerne. Kommissionen fremmer for tiden udviklingen af mere konkurrencedygtige vedvarende energikilder gennem programmer såsom Det Sjette Rammeprogram for Forskning og Teknologisk Udvikling og Altener. Kommissionens forslag(1) om et direktiv om fremme af elektricitet fra vedvarende energikilder inden for det indre marked for elektricitet er for tiden til drøftelse i Parlamentet og Rådet. Kommissionen er også for tiden ved at udarbejde et forslag til et direktiv om beskatning og mål for biobrændstof. Begge forslag skal hjælpe til at fjerne hindringer for yderligere udvikling. Disse og eventuelle fremtidige initiativer vil fuldt ud gælde for ansøgerlandene efter tiltrædelsen og kan danne grundlag for teknisk samarbejde i førtiltrædelsesperioden.

(1) EFT C 311 E af 31.10.2000.